|  |  |
| --- | --- |
| Møde den: 7. juni 2021 kl. 14.00-16.00  Virtuelt møde via Skype  Akademisk Råd  Til stede: Anna Piil Damm, Anne Bøllingtoft, Anne Mette Kjær, Anders Mengers Andersen, Bagga Bjerge, Carsten Tanggaard, Christian Tang Lystbæk, Hanna-Louise Schou Nielsen, Karin Vinding, Klaus G. Grunert, Lars Bækgaard, Merete Elmann, Michael H. Jensen, Morten Rask (konstitueret prodekan), Osman Skjold Kingo (formand), Palle Bo Madsen, Per Baltzer Overgaard (prodekan), Thomas Pallesen (dekan), William Henry Holm Barreth.  Fraværende: Allan Rye Lyngs, Kirstine Müller-Eriksen, Nanna Holmegaard Andersen, Rune Stubager, Sascha Hasemann Rydén.  Endvidere deltog: Anja Sandholt Hald (referent). | Referat |

1. **Godkendelse af referat**

Akademisk Råd godkendte referatet af møde i Akademisk Råd den 12. april 2021 uden bemærkninger.

1. **Orientering**

Formanden:

* Orientering fra DM’s morgenmøde den 7. maj om forskningsfrihed  
  Dansk Magisterforeningen (DM) inviterede den 7. maj til et møde om forskningsfrihed. Til mødet var inviteret alle akademisk råds medlemmer i hele landet samt tillidsrepræsentanter på universiteterne. DM tog initiativ til mødet på baggrund af den politiske debat, der pågår om, hvad der er rigtig forskning. DM synes, at politikerne blander sig i, hvad der er rigtig og forkert forskning. Efter mødets afholdelse, har folketinget opfordret universitetsledelserne til at sikre, at der ikke pågår aktivisme på universiteterne. På mødet blev det drøftet, om der via DM kan udsendes en fælles udmelding fra forskerne. Som en opfølgning på politikernes indblanding, har et meget stort antal forskere, over 2.000, sat deres underskrift på et åbent brev i Politiken, som opfordrer regeringen til at trække støtten til en kontroversiel tekst om overdreven aktivisme i visse forskningsmiljøer. Mange forskere finder, at det er et angreb på forskningsfriheden.
* Opsamling fra møde den 25. maj om arbejde i Aarhus Universitets bestyrelse og Akademisk Råd   
  Medarbejdere på Aarhus BSS var den 25. maj inviteret til at deltage i et møde om arbejdet i Aarhus Universitets bestyrelse og Akademisk Råd på Aarhus BSS. Et af formålene med mødet var at VIP repræsentanten i bestyrelsen, Anne Binderkrantz, ønskede tættere kontakt til de medarbejdere hun repræsenterer. Anne Binderkrantz fortalte om arbejdet i bestyrelsen og der var mulighed for at stille spørgsmål. Herudover orienterede formanden for Akademisk Råd, Osman Kingo, om arbejdet i rådet. Der var på mødet en god debat og dialog. De overvejer derfor lignende møder i fremtiden, eventuelt også med henblik på en drøftelse af mere specifikke emner.

Der blev givet opfordring til at mødet indkaldes i lidt bedre tid, hvilket blev taget til efterretning.

* Oksekødssagen  
  Den såkaldte Oksekødssag udviklede sig i løbet af maj måned. Det er kommet frem, at bilag er tilbageholdt for Styrelsen, og at rektor har tilbudt at gå fra stillingen, men bestyrelsen har udtalt tillid til ham, med argumentet om, at de finder det bedst for universitetet, at rektor fortsætter.

I de tidligere sager der har været i den seneste tid med dårlig omtale af Aarhus Universitet i medierne, f.eks. Nature-sagen, har rektor hurtigt indkaldt formandskredsen for de akademiske råd til en orientering. I denne sag har formandskredsen imidlertid intet hørt fra rektor, på nuværende tidspunkt.

Formandskredsen har flere gang fremhævet, at universitet ikke kan holde til flere dårlige sager, men desværre bliver der ved med at dukke nye sager op. Det bør derfor være noget Akademisk Råd har fokus på, og så vidt muligt være med til at bidrage til en hindring af.

Et medlem fortalte, at vedkommende var blevet kontaktet af Information. Information ønskede at høre til, hvad medarbejderne synes om, at rektor og bestyrelsesformanden ikke længere ønsker at tale med avisen. Medarbejderen oplyste, at vedkommende havde udtalt, at vedkommende ikke finder det hensigtsmæssig, at bestyrelsesformanden ikke ønsker at udtale sig. Medlemmet sagde også, at det kunne være interessant at høre, hvad det er for en kulturforandring, formanden mener der bør finde sted, det skylder formanden medarbejderne en forklaring på.

Et andet medlem finder, at der eksisterer mange forskellige kulturer på Aarhus Universitet. Derfor bør man være påpasselig med at henvise til, at der skal en kulturforandring til, eftersom mange formentlig finder, at deres kultur fungerer godt.

Det blev herefter besluttet, at Rådet sender et brev til bestyrelsesformanden via Universitetsledelsens Stab, med opfordring til bestyrelsesformanden om at præcisere, hvori den ønskede kulturforandring består.

* Det årlige akademisk råds seminar

Formanden oplyste af formandskredsen er ved at kigge på mulige emner for efterårets akademisk råds seminar. Et oplagt emne pt. kunne være forskningsfrihed, forskningsintegritet mv.

Dekanen

* Status på corona-situationen

Genåbningen af universitetet er i fuld gang, og de studerende har fået lov at komme ind i fuldt omfang, men medarbejderne er som udgangspunkt inde 1 dag om ugen. Fra den 14. juni har medarbejderne lov til at komme ind ½ tid.

På institutterne har de fået lov til selv at beslutte, hvordan udmøntningen af genåbningen skal ske således, at det er de medarbejdere, der har mest behov for at komme på campus, der får lov at komme ind.

I Hovedsamarbejdsudvalget er det aftalt, at genåbningen skal ske stille og roligt, og at universitetet forventes at være fuldt åbent efter sommerferien. I løbet af efteråret skal det drøftes, hvordan der kan drages fordele af de erfaringer, der er gjort under Corona.

Der blev spurgt til, hvordan det ser ud med afstandskrav mv. i forbindelse med semesterstarten i september. Dekanen svarede, at det endnu ikke er drøftet, men at det formentlig vil ske inden sommerferien.

* Regeringens udmelding om fordeling af uddannelsespladser

Der er fra regeringens side et forlag om at flytte et halvt dyrelægestudie til Foulum og 15 tandlægepladser til Hjørring.

Herudover foreslår regeringen at skære 10% af studiepladserne i de store byer, men såfremt en uddannelsesinstitution udflytter uddannelser eller dele heraf, skal disse institutioner ikke også samtidig skæres med 10% af uddannelsespladserne i de store byer. Det forventes, at der bliver en fordeling internt på universiteterne, som bliver indfaset over en årrække, startende med optaget i 2022 eller 2023. Selv om indfasningen sker over nogle år, kan det på sigt betyde økonomiske udfordringer. Aarhus BSS overvejer, om der skal flyttes studiepladser til Herning.

1. **Budget 2021 (ØR1)**

Økonomien ser fornuftig ud. Det skyldes, at der er et mindre men nogenlunde ens fald i udgifter og indtægter.

Der blev spurgt til, om det er den samlede økonomiske situation på fakultetet der refereres til, da blandt andet Psykologisk Institut har nogle økonomiske udfordringer. Dekanen bekræftede, at det er det samlede fakultet, der har en fornuftig økonomi. De økonomiske udfordringer der måtte være på institutterne, håndteres på instituttet i samarbejde med fakultetet.

Rådet tog budgettet til efterretning.

1. **Lokalesituationen på Fuglesangs Alle**

Medarbejderrepræsentanter fra Institut for Økonomi og Institut for Management havde ønsket en drøftelse af lokalekapacitetsproblemerne på Fuglesangsalle. Ifølge disse medlemmer medfører kapacitetsproblemerne udfordringer for både medarbejdere, studerende og kvaliteten af undervisningen. Blandt andet blev der givet udtryk for: at det ikke altid er muligt at få de lokaler, der understøtter de ønskede undervisnings- og pædagogiske metoder, der bliver truffet beslutning om online/onsite undervisning uden inddragelse af underviserne, og at der er meget lidt fleksibilitet i forhold ændringer. Det blev udtrykt en bekymring for, om udfordringerne tages med til Universitetsbyen.

Den konstituerede prodekan for uddannelse oplyste, at det er foreslået, at spørgsmålet om undervisningsformatet drøftes i studienævnene. På HD studiet er det allerede besluttet, at 20% af undervisningen skal være onlineundervisning. Der er også lignende drøftelser i gang på Cand.Merc.-studiet. Herudover forsøges det at flytte ikke-undervisningsaktiviteter til andre områder. Dette kan være med til at løse nogle af udfordringerne, men kapacitetsproblemerne kan ikke løses fuldt ud med de nuværende lokaler.

En af studenterrepræsentanterne bemærkede, at de modtager henvendelser fra studerende på Fuglesangsalle, der beklager sig over manglende studiepladser. Derimod er der ikke så mange henvendelser omkring problemer i forhold til undervisningen.

Dekanen supplerede, at det er uomtvisteligt, at der er lokalekapacitetsproblemer på Fuglesangsalle. Lokaleudnyttelsen er meget høj, og derfor er der ikke stor fleksibilitet i forhold til at få foretaget ændringer. Det er i studienævnene at spørgsmålet om undervisningsformatet skal drøftes, hvorefter der skal etableres et godt samarbejde mellem studielederne og studieplanlægningen.

Der blev spurgt til, om det administrativt kan understøttes, når der kommer differentieret undervisningsformer, blandt andet hvis der sker et skift fra onsite til online undervisning. Dekanen svarede, at lokaler kan anvendes til alternative formål, hvis det oplyses, at de ikke skal anvendes. Ændringer i løbet af semesteret, efter afslutningen af semesterplanlægningen, er dog med til at komplicere planlægningen.

Der blev endvidere spurgt til, om perioden for anvendelse af lokaler til undervisning kan udvides, således at undervisningen kan påbegyndes allerede i uge 35 eller afsluttes ind i december. Dette er ikke muligt, når der er udvekslingsstuderende med på holdende, da de har krav på eksamensafvikling på bestemte tidspunkter.

I forhold til den fremtidige lokalesituation i Universitetsbyen blev der spurgt til, hvor mange auditorier til minimum 100 studerende der forventes at være til rådighed for institut for Økonomi og Institut for Virksomhedsledelse. Dekanen svarede, at der kommer to nye auditorier i Universitetsbyen, ud over de to, der findes i forvejen, men at Aarhus BSS også kan gøre brug af auditorier i Universitetsparken, som ikke udnyttes fuldt ud, i forbindelse med indførslen af et nyt lokaleplanlægningssystem.

Et medlem opfordrede til, at der sker en koordinering af dialogen mellem de relevante studienævn, så der bliver mere ensartet løsninger og der prioriteres på tværs. Den konstituerede prodekan for uddannelse lovede at facilitere dette, og at arbejdet ville blive igangsat efter sommerferien.

Som konklusion på drøftelserne spurgte formanden, om der var behov for, at Rådet kommunikere om udfordringerne til Universitetsledelsen. Det var der opbakning til.

1. **Ejerskab og ophavsret til forskningsdata**

Formanden forklarede indledningsvist, at han er blevet kontaktet af en professor fra Psykologisk Institut, som mener, der er en uhensigtsmæssighed i AU’s Politik for forskningsintegritet, forskningsfrihed og ansvarlig forskningspraksis. Uhensigtsmæssigheden blev anført i Psykologisk Instituts høringssvar til politikken forud for vedtagelsen, men blev ikke medtaget i den endelige politik. Derfor sendte professoren en henvendelse til Udvalget til Beskyttelse af Videnskabeligt Arbejde (UBVA), der er et stående udvalg under hovedorganisationen Akademikerne. UBVA er kommet med en udtalelse til professoren, som giver anledning til at formuleringer i politikken bør genovervejes.

Formanden vurderede, at det ville være godt med en lidt bredere drøftelse af UBVA’s svar inden det videresendes til Universitetsledelsens Stab, herved vil det også være muligt at inkludere eventuelle supplerende bemærkninger fra Rådet.

Der var støtte fra flere medlemmer af Rådet til at bringe sagen videre, med opbakning fra Rådet.

Et medlem forklarede, at det er en kompliceret problemstilling, da der er forskel på vurderingen, alt efter hvilket materiale der er tale om. Der er blandt andet forskel på ophavsretslig beskyttet materiale, biologisk materiale mv. Teksten kan evt. nuanceres eventuelt ved at vende formuleringen om, således at der står, at data tilkommer forskerne, medmindre… En anden mulighed er at opstille et katalog over forskellige forskningsdatatyper, og angive hvad der gælder for disse data.

Det blev nævnt, at noget tyder på, at AU sætter barriere op for forskerne for at skrifte til andre institutioner, at tiden er løbet fra en gammeldags tilgang til ejerskab, at det kan være problematisk at videregive data til tidsskrifter og at det kan være et særligt problem for midlertidige ansættelser.

Formanden konkluderede, at svaret fra UBVA sendes videre til Universitetsledelsens Stab med supplerende bemærkninger fra Rådet om at medlemmer af Rådet bakker op om udtalelsen, og anmoder om en genovervejelse af formuleringerne.

1. **Udpegning af rådgiver for ansvarlig forskningspraksis og forskningsfrihed**

Rådet besluttede at genudpege Birgitte Egelund Olsen.

1. **Eventuel kommunikation fra mødet til Universitetsledelsen**

Der sendes følgende henvendelser fra Rådet til universitetsledelsen:

* Udtalelsen fra UBVA vedrørende Aarhus Universitets politik for forskningsintegritet, forskningsfrihed og ansvarlig forskningspraksis inkl. opbakning fra Rådet.
* Henvendelse om bekymring for lokalesituationen både for nuværende på Fuglesangsalle samt for den fremtidige lokalesituation når Universitetsbyen står klar.

Herudover ønsker Rådet at sende en opfordring til bestyrelsesformanden om at præcisere, hvad hun mener med sin udtalelse i Information den 11. maj 2021 hvor hun har udtalt, at der skal ”en kulturændring … til” på Aarhus Universitet.

<https://www.information.dk/telegram/2021/05/bestyrelsesformand-kraever-kulturaendring-paa-universitet-lovbrud>

1. **Eventuelt**

-

Mødet sluttede kl. 15.35